**PRÍKLADY DOBREJ PRAXE Z REGIONÁLNEJ KNIŽNICE**

**Osvedčené čitateľské akcie pre žiakov 2. stupňa**

**Názov čitateľskej akcie: Knižnica budúcnosti? Zoznámte sa s umelou inteligenciou**

**Stručný popis čitateľskej akcie:** Počas hodinového podujatia sa žiaci naučia, či je umelá inteligencia dobrá alebo zlá, aké pravidlá musia pri používaní týchto nástrojov dodržiavať (vekové obmedzenia, etické zásady a pod.), ktoré nástroje sú dostupné bezplatne a čo je vlastne umelá inteligencia. Prostredníctvom prezentácie sa dozvedia, kde všade sa stretávajú v bežnom živote s umelou inteligenciou. Potom si na počítačoch vo dvojiciach vyskúšajú tvorbu obrázkov cez nástroje umelej inteligencie, naučia sa správne zadať otázky rôznymi formuláciami jedného zadania. Zisťujú, kedy umelá inteligencia halucinuje a nepodáva správne informácie. Spoločne si vytvoria kvíz s otázkami s nástrojom ChatGPT a prevedú text na hlas cez narakeet.com.

**Názov čitateľskej akcie: Bez obalu, bez odpadu**

**Stručný popis čitateľskej akcie:** Podujatie sa realizuje prostredníctvom metódy EUR – Evokácia – Uvedomenie – Reflexia. Podujatie sa začína evokáciou – každý žiak dostane na papieriku napísaný pojem. Po krátkom čase na premyslenie žiaci svoje pojmy nahlas opíšu, vysvetlia (separovanie, recyklácia, nebezpečný odpad, bioodpad a pod.). Žiaci diskutujú o tom, ako sa ich táto téma týka. Nasleduje časť uvedomenie – máme dva pojmy – chcieť a potrebovať, aký majú význam, čo mám, čo potrebujem, čo nepotrebujem. Následne sú žiaci rozdelení do troch skupín. Každá skupina dostane propagačné materiály o elektronike, ťažbe kovov a spracovaní e-odpadov, ktoré si počas 10 minút naštuduje, vyberie najdôležitejšie informácie a spíše ich na papier. Nato nasleduje prezentácia zistení, aké elektronika prináša problémy a výhody. Po odprezentovaní nasleduje časť reflexia, kde žiaci spoločne hľadajú riešenie pri problémoch s odpadom, ako ho minimalizovať a čo je dobrovoľná skromnosť. Na konci podujatia sú žiakom odporúčané tituly na čítanie z knižničného fondu knižnice (napr. Willson-Powell, Georgina: *Jak žít ekologicky*; Máchal, Aleš – Vlaším, Mojmír: *Desatoro domácej ekológie*; Isaacsová, Natalie: *Návod na záchranu planéty*; Kohák, Erazim: *Zelená svatozář*).

**Vypracovala:**

*Mgr. Lenka Malovcová (23. 09. 2024)*

*Krajská knižnica Ľudovíta Štúra*

*Ľ. Štúra 861/5*

*960 82 Zvolen*

*Tel.: 045/ 533 18 63, 0940/625 009*

*E-mail:* *lenka.malovcova@kskls.sk*